b'\n_START_ARTICLE_\nBrazilija\n_START_SECTION_\nZgodovina\n_START_PARAGRAPH_\nTordesilljska pogodba, potrjena s bulo pape\xc5\xbea Aleksandra VI. iz leta 1494, je razdelila novo odkrite de\xc5\xbeele na vplivna obmo\xc4\x8dja \xc5\xa0panije in Portugalske po poldnevniku, le\xc5\xbee\xc4\x8dem pribli\xc5\xbeno 1770 km zahodno od Zelenortskih otokov. Obala dana\xc5\xa1nje Brazilije, ki so jo Evropejci prvi\xc4\x8d ugledali leta 1500, je s tem pripadla Portugalski. V 16. stoletju so jo razvili kot kolonijo, katere gospodarstvo je v znatni meri temeljilo na su\xc5\xbeenjskem delu. Leta 1808 se je v Brazilijo pred Napoleonovo vojsko za\xc4\x8dasno zatekla portugalska kraljeva dru\xc5\xbeina in vlada. Kljub njihovi vrnitvi trinajst let pozneje je to obdobje med Brazilci vodilo k nara\xc5\xa1\xc4\x8dajo\xc4\x8di \xc5\xbeelji po neodvisnosti, tako da je leta 1822 takratni knez namestnik Pedro I. Brazilski ustanovil neodvisno Brazilsko cesarstvo, ki je trajalo do leta 1889, ko je bil njegov naslednik Pedro II. Brazilski odstranjen in namesto tega vzpostavljena federativna republika._NEWLINE_Koncem 19. stoletja ter v za\xc4\x8detku 20. stoletja se je v Brazilijo priselilo prek 5 milijonov ljudi. To je bilo obenem obdobje industrializacije in nadaljnje \xc5\xa1iritve v notranjost de\xc5\xbeele. Leta 1937 je oblast prevzel diktator Getulio Vargas do leta 1945, ko so bile znova razpisane splo\xc5\xa1ne volitve. Leta 1964 je oblast z dr\xc5\xbeavnim udarom prevzela voja\xc5\xa1ka hunta, ki je ostala na oblasti do leta 1985, ko se je Brazilija vrnila k demokrati\xc4\x8dni izbiri voditelja\n_START_SECTION_\nDemografija\n_START_PARAGRAPH_\nBrazilija \xc5\xa1teje 208,733,102 prebivalcev. Najve\xc4\x8d ljudi je starih med 15 in 64 let (26,7\xc2\xa0%), sledijo pa jim tisti med 0 in 14 let (26,7\xc2\xa0%), najmanj pa je ljudi nad 65 let (6,4\xc2\xa0%). Povpre\xc4\x8dna starost prebivalcev je 28,6 let._NEWLINE_88,6\xc2\xa0% prebivalstva, starega nad 15 let je pismenega._NEWLINE_\xc5\xa0tevilo prebivalcev se letno zvi\xc5\xa1a za 1,199\xc2\xa0%. Urbanizacija je 86\xc2\xa0%, to pomeni, da ve\xc4\x8dina prebivalcev \xc5\xbeivi v mestih._NEWLINE_Z HIV-om je oku\xc5\xbeenih 0,6\xc2\xa0% ljudi._NEWLINE_V Braziliji je najve\xc4\x8d  belcev (47.73%), nekaj manj je mulatov (43.13%), ostali prebivalci pa so \xc4\x8drnci, Japonci, Arabci, Amerindi in drugi.\n_START_SECTION_\nVerstva\n_START_PARAGRAPH_\nNajve\xc4\x8d je katoli\xc4\x8danov (64.6%), manj je protestantov (22.2%), ostali so animisti, Bantu/vudu ali drugo.\n_START_SECTION_\nJezik\n_START_PARAGRAPH_\nVe\xc4\x8dinoma govorijo portugal\xc5\xa1\xc4\x8dino (uradni in najbolj raz\xc5\xa1irjen jezik), \xc5\xa1pan\xc5\xa1\xc4\x8dino, nem\xc5\xa1\xc4\x8dino, italijan\xc5\xa1\xc4\x8dino, japon\xc5\xa1\xc4\x8dino, angle\xc5\xa1\xc4\x8dino.'